《西湖杂诗五首》
清代·黄任

其一

珍重游人入画图，楼台绣错与茵铺。
宋家万里中原土，博得钱塘十顷湖。

其二

画罗纨扇总如云，细草新泥簇蝶裙。
孤愤何关儿女事，踏青争上岳王坟！

其三

鱼羹宋嫂六桥无，原是樊楼旧酒垆。
宣索可怜停玉食，官家和泪话东都。

其四

梅花亦作黍离看，野水荒坟绕一湾。
肠断黄金台下客，更传天语到孤山。

其五

珠襦玉匣出昭陵，杜宇斜阳不可听。
千树桃花万条柳，六桥无地种冬青。

作者简介：黄任（1683一1768）字于莘，又字莘田，因喜藏砚，自号十砚老人、十砚翁，清代著名诗人，藏砚家，永福（今福建永泰县）人。康熙四十一年举人，官广东四会知县，罢官归，船中所载惟砚石。归里后生活清苦。工诗，以轻清流丽为时人所称，七绝尤负盛名。著有《秋江集》《香草笺》。